Avainsanat

Tiivistelmä



Avainsanat

1 Valtiontuki - Kielto - Poikkeukset - Laivanrakennusteollisuudelle myönnettävä tuki - Direktiivi 90/684/ETY - Tuen enimmäismäärän asteittaisen vähentämisen periaate - Direktiivin 4 artiklan 3 kohdalla käyttöön otettu poikkeusjärjestely - Suppea tulkinta

(Neuvoston direktiivin 90/684/ETY 4 artiklan 3 kohdan 2 alakohta)

2 Valtiontuki - Kielto - Poikkeukset - Poikkeusta hakevan jäsenvaltion yhteistyövelvollisuus - Komission velvollisuus käyttää riippumattomia asiantuntijoita - Komissiolla ei ole tällaista velvollisuutta

(EY:n perustamissopimuksen 92 artiklan 2 kohta (josta on muutettuna tullut EY 87 artiklan 2 kohta) ja 93 artiklan 2 kohta (josta on muutettuna tullut EY 88 artiklan 2 kohta))

3 Valtiontuki - Kielto - Poikkeukset - Laivanrakennusteollisuudelle myönnettävä tuki - Direktiivi 90/684/ETY - Toimitusajan ylitys - Tuen enimmäismäärän vähentäminen - Suhteellisuusperiaatetta ei ole loukattu

(Neuvoston direktiivin 90/684/ETY 4 artiklan 3 kohdan 1 alakohta)

Tiivistelmä

1 Laivanrakennusteollisuudelle myönnettävästä tuesta annetun direktiivin 90/684/ETY 4 artiklan 3 kohdan toista alakohtaa, jossa sallitaan tukitason asteittaisen vähentämisen periaatteesta poikkeaminen silloin, kun aluksia ei rakenneta kolmen vuoden määräajassa, on tulkittava suppeasti. Direktiivissä nimittäin säädetään niistä edellytyksistä, joiden täyttyessä laivanrakennusteollisuuden toimintatukea voidaan poikkeuksellisesti pitää yhteismarkkinoille soveltuvana. Lisäksi direktiivin 4 artiklan 3 kohdan toisessa alakohdassa itsessäänkin mahdollistetaan poikkeaminen saman säännöksen ensimmäisessä alakohdassa vahvistetuista periaatteista. Myöskin säännöksen sanamuodosta, jonka mukaan useiden ehtojen on samanaikaisesti täytyttävä, itsestään ilmenee, että lainsäätäjä on tarkoittanut sitä sovellettavan vain hyvin erityisissä tapauksissa.

(ks. 52-53 kohta)

2 Jäsenvaltio, joka hakee lupaa saada myöntää tukea perustamissopimuksen määräyksistä poiketen, on velvollinen yhteistyöhön komission kanssa siinä menettelyssä, johon se osallistuu. Tämän velvollisuuden johdosta sen on muun muassa esitettävä kaikki seikat, joiden avulla kyseinen toimielin voi todentaa, että haetun poikkeuksen edellytykset täyttyvät.

Komissiota ei voida siten moittia siitä, ettei se ole käyttänyt ulkopuolista asiantuntijaa päätöstä valmistellessaan. Yhdessäkään perustamissopimuksen määräyksessä tai yhteisön säännöksessä ei muutenkaan aseteta tällaista velvollisuutta.

(ks. 54-55 kohta)

3 Sen selvittämiseksi, onko yhteisön oikeuden säännös suhteellisuusperiaatteen mukainen, on tutkittava, vastaavatko säännöksen tavoitteen toteuttamiseen käytetyt keinot tavoitteen merkitystä ja ovatko ne tarpeen tavoitteen saavuttamiseksi. Sellaisen pakottavan määräajan asettamista, josta seuraa oikeuden ehdoton menetys, voidaan pitää suhteellisuusperiaatteen mukaisena, kun otetaan huomioon asianomaisella säännöksellä tavoiteltava päämäärä.

Laivanrakennusteollisuudelle myönnettävästä tuesta annetun direktiivin 90/684/ETY 4 artiklan 3 kohdan ensimmäisen alakohdan - jossa säädetään eri enimmäismäärästä siitä riippuen, onko alus toimitettu kolmen vuoden määräajassa lopullisen sopimuksen allekirjoittamisesta - soveltamisen osalta todettakoon, ettei asiassa ole osoitettu sitä, että - direktiivin tavoitteet huomioon ottaen - tuen sallitun enimmäismäärän vähentäminen 9 prosentista 4,5 prosenttiin viivästymisten takia, jotka olivat pituudeltaan seitsemästä kuukaudesta yli viiteentoista kuukauteen, on suhteellisuusperiaatteen vastaista.

(ks. 89-91 ja 93-94 kohta)